
1. Subjektivna odgovornost

Primjer 1:

Zemljoradnik Z je prevozio sijeno na zaprežnim kolima, kada je lovac L, u blizini naseljenog mjesta, nenamjerno, pucao iz lovačke puške, od čega (pucnja) su se konji, koji su vukli zaprežna kola, preplašili, pa je usljed toga došlo do prevrtanja kola sa sijenom usljed čega je Z zadobio teške tjelesne povrede. Z zahtijeva naknadu štete od L, što ovaj odbija, jer smatra da je do prevrtanja došlo neadekvatnim upravljanjem kola, a pored toga njegova radnja nema nikakve veze s nastankom štete. Odgovara li L za nastalu štetu?


2. Objektivna odgovornost

a. Uopće o objektivnoj odgovornosti

Primjer 1:

Gost G je u ugostiteljskom objektu „Mirni kutak“ zadobio tjelesnu povredu od nepoznatog lica koje mu je bacilo bocu u glavu. G zahtijeva štetu od vlasnika objekta. Vlasnik odbija naknaditi štetu, jer su njegovi radnici poduzeli sve potrebne mjere da bi gužvu i tuču spriječili[footnoteRef:1]. Hoće li G uspjeti sa svojim zahtjevom? [1:  Vs H, Rev. 382/85, od 03.04.1985. – PSP – 29.] 


Primjer 2:

Mldb. M je bacio kamen prema stupu zastave i isti pogodio, kamen se odbio i tužitelja T pogodio u oko. T traži naknadu štete od M-ovih roditelja, što ovi odbijaju ističući da M nije imao ni najmanju namjeru povrijediti T-a. Da je M gađao i pogodio stup a da se kamen slučajno odbio prema tužitelju, te da nema propusta roditelja u odgoju mldb. M[footnoteRef:2]. Kakvu će odluku sud donijeti? [2:  Vs H, Rev. 2716/90, od 26.03.1991. – PSP – 52.] 





b. Odgovorna lica

Primjer 1.

Vlasnik V je izdao u zakup kombajn Z-u. Z je angažirao treće lice T-a da mu pomaže pri radu s kombajnom. Prilikom rada T je pretrpio povredu (odsječena tri prsta lijeve ruke), jer je bio nedovoljno obučen za rad na kombajnu. T traži naknadu štete od Z-a i V-a po principu objektivne odgovornosti. S pravom?

Primjer 2.

Domaćin D odlučio je posjeći nekoliko velikih jablanova koji su ugrožavali bezbjednost njegove porodične zgrade. U tu svrhu pozvao je komšije K1 i K2 da mu pomognu, što su ovi prihvatili. Prije početka rada naišao je T i ponudio svoju pomoć, što je od drugih primljeno sa primjetnim odobravanjem. Prilikom obaranja jednog od jablana T je teže povrijeđen. T traži naknadu od D, što ovaj odbija navodeći da on T-a nije zvao nego je on sam došao, a pored toga i nije baš neki radnik, jer da je bilo neko drugo lice (malo okretnije) ne bi se ništa desilo. Hoće li T uspjeti sa svojim zahtjevom?

Primjer 3.

Vlasnik V je držao u dvorištu svezanog majmuna. Ulicom su naišli Romi sa medvjedom. Preplašen mumlanjem medvjeda i dječijom galamom majmun se otrgnuo i pobjegao. Uz put je povrijedio slučajnu prolaznicu P kojoj je nanio povrede po licu. P traži naknadu štete od V-a za pretpjeli strah i fizičke bolove, kao i duševne bolove zbog unakaženosti. V odbija ove zahtjeve jer je on preduzeo sve što je bilo u njegovoj moći, a za bijeg i razdražljivost majmuna su drugi odgovorni. S pravom?



1. Odgovornost za maloljetnike

Primjeri:

1. Trinaestogodišnji Denis je upravljao traktorom vlasništvo njegovog oca. S obzirom da je išao u istom pravcu, povezao je komšiju K u polje i to na blatobranu traktora. Poslije izvjesnog vremena traktor se prevrnuo usmrtivši na mjestu komšiju K. Ko odgovara za štetu? Ima li doprinosa poginulog nastanku štete?
2. Malodobni A (12) je u vitrini na gornjoj polici pronašao očev pištolj, izašao u dvorište i igrajući se pištoljem usmrtio djevojčicu D (11). Roditelji D traže naknadu štete od roditelja A. Roditelji A smatraju da nisu krivi jer su pištolj, za koji otac ima dozvolu, držali na najvišoj zatvorenoj polici, u momentu tragičnog događaja nisu se nalazili kod kuće, a i mldb D je nepozvana došla u njihovo dvorište. Kakvu će odluku donijeti sud?
3. Miloš je učenik osmog razreda i na času fizičkog vaspitanja se povrijedio. Konkretnog dana je Miloš zajedno sa manjom grupom učenika od strane nastavnika N upućen na nogometno igralište pored škole, a usljed nedostatka prostora u sportskoj dvorani. Nastavnik N je ostao sa drugom većom grupom učenika u sportskoj dvorani. Miloš je na igralištu samoinicijativno izvodio vježbe na „golštangi“, pri čemu je pao i zadobio tešku povredu kičme. Roditelji traže naknadu od škole, dok škola negira krivicu jer je nastavnik morao ostati sa jednom grupom učenika a i povrijeđeni je samoinicijativno radio vježbu koja nije zadata od nastavnika. Je li škola obavezna naknaditi štetu?
4. U večernjim satima oko 23,00 sati Asim (17) je poslije kraće svađe u kafani „Pod lipom“ željeznom šipkom nanijeo oštećenom teške tjelesne povrede. Oštećeni zahtijeva naknadu štete od Asimovih roditelja. S druge strane roditelji ističu da je njihov sin u vrijeme štetnog događaja imao sedamnaest godina i četiri mjeseca, da je redovno pohađao školu, da na njegovo vladanje nije bilo nikakvih primjedbi, te da stoga oni kao roditelji nisu odgovorni za njegovo ponašanje. Hoće li oštećeni uspjeti sa zahtjevom za naknadu štete protiv roditelja?

